Predkladacia správa 
Nové znenie návrhu nariadenia vlády SR vypracovalo Ministerstvo pôdohospodárstva Slovenskej republiky na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2004 Z. z.

Cieľom predloženého návrhu je prebrať niektoré ustanovenia smernice Rady 91/414/EHS, ktoré boli nedostatočne prebraté nariadením vlády č. 225/2005 Z. z. a smernice novelizujúce smernicu Rady 91/414/EHS. Keďže ide o pomerne rozsiahlu novelu nariadenia vlády č. 225/2005 Z. z., bolo vypracované nové znenie nariadenia vlády na základe záverov prijatých Legislatívnou radou vlády.

Predloženým návrhom nariadenia vlády sa do právneho poriadku Slovenskej republiky okrem smernice Rady 91/414/EHS v platnom znení, preberajú aj smernice Komisie 2005/34/ES, 2005/53/ES, 2005/54/ES, 2005/57/ES, 2005/58/ES, ktorými sa zaraďujú ďalšie účinné látky do zoznamu povolených účinných látok, ako aj niektoré ustanovenia smernice Rady 79/117/EHS  v platnom znení, ktorou sa zakazuje uvádzanie na trh a používanie prípravkov na ochranu rastlín s obsahom niektorých účinných látok. 

Návrh nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi.

Dopad na štátny rozpočet, ktorý je vyčíslený v dôvodovej správe je hradený z kapitoly Ministerstva pôdohospodárstva Slovenskej republiky.

Predložený návrh nariadenia nebude mať negatívny dopad na rozpočet obcí, vyšších územných celkov, na životné prostredie, zamestnanosť a na podnikateľské prostredie. 

Návrh nariadenia vlády je upravený v zmysle pripomienok uplatnených na rokovaní Legislatívnej rady vlády SR dňa 22. 11. 2005. Na rokovanie vlády sa návrh nariadenia vlády predkladá bez rozporov.
